Musica pop

Le musica pop, un abbreviation pro musica popular, es un genere del musica contemporanee. Pop es un genere commercial intra musica popular. Illo es le musica que le gente frequentemente ascolta, que illes compra, nomina le candidatos pro eventos special e sona in listas de successos. Stilos del musica pop in le annos 2010 generalmente ha influentias del musica electronic, hip hop e rock.

Le parola originava in le Statos Unite durante le annos 1920. Illo describeva originalmente le musica plus popular del era de jazz. Post 1930, nove technologia del disco, amplification, radio e television adjuta cantatores individual devenir stellas. Illes includeva Bing Crosby, Frank Sinatra, Ella Fitzgerald e Peggy Lee. Le musica pop del annos ante rock es nunc appellate musica pop traditional. Ab 1956 usque le fin del annos 1960, le parola deveniva associate con artistas de rock como Elvis Presley e The Beatles. In le fin del annos 1960, pop e rock deveniva generes separate, ma alcun artistas e subgeneres (per exemplo pop punk) ha postea essite associate con ambe generes. Musica pop contemporanee ha essite influentiate per le musica electronic postea le annos 1980, e le hip hop postea le annos 1990.

Le sono del pop ha variate inter decades. Pop es definite a causa de su ethos commercial e appello vaste. Le musica es usualmente simple, con un forma verso–choro e mesura a quatro tempores (4/4), e favori melodias e themas memorabile. Le accordos e tonalitate favori un version simplificate del harmonia classic occidental. Le parolas es plus sovente re amor, o alteremente themas allegre. Le presentation visual es etiam importante, specialmente post le elevation de television durante le annos 1950 e le videos musical durante le annos 1980 (que habeva un rolo major in le elevation de Michael Jackson e Madonna). Originalmente, artistas de pop habeva rarmente controlo de lor musica e carrieras, ma post le annos 1960 multe artistas ha habite multe o alcun influentia.

Le formas contemporanee de pop se origina del Statos Unite. Post le annos 1960, artistas del Regno Unite etiam ha essite commun. Le musica pop se ha diffundite trans le mundo, e scenas e formas in multe paises existe, per exemplo Europop in Europa continental, Latin pop in America latin, J-pop in Japon e K-pop in Corea del Sud. Alcun de iste scenas ha penetrate o influentiate le scena central del Statos Unite.

 Ligamines externe 
  Popinstituut


Categoria:Generes musical